**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL PASTATO LIEPŲ G. 7, KLAIPĖDOJE, REKONSTRUKCIJOS**

  Nr.

Klaipėda

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290; 2009, Nr. 77-3165; 2010, Nr. 25-1177, Nr. 51-2480, 86-4525; 2011, Nr. 52‑2504) 16 straipsnio 2 dalies 26 ir 30 punktais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (Žin., 1998, Nr. 54-1492; 2002, Nr. 60-2412) 11 straipsnio 1 dalimi, Klaipėdos miesto savivaldybės taryba nusprendžia:

1. Atlikti Klaipėdos miesto savivaldybei nuosavybės teise priklausančio pastato Liepų g. 7, Klaipėdoje (unikalus Nr.2188-0001-0026), rekonstrukciją, pritaikant šį pastatą administracinei veiklai vykdyti.

2. Pavesti Klaipėdos miesto savivaldybės administracijai, nustatyta tvarka parengus ir suderinus rekonstrukcijos darbų projektą, atlikti 1 punkte nurodyto pastato rekonstrukcijos darbų užsakovo funkcijas.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.

|  |  |
| --- | --- |
| Savivaldybės meras |  |

|  |  |
| --- | --- |
| Teikėja – Savivaldybės administracijos direktorė | Judita Simonavičiūtė |

SUDERINTA

Finansų ir ekonomikos komiteto pirmininkas Rimantas Taraškevičius

Socialinių reikalų komiteto pirmininkė Irina Rozova

Edvardas Simokaitis, tel. 39 60 36

2012-11-12

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PASTATO LIEPŲ G. 7, KLAIPĖDOJE, REKONSTRUKCIJOS“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant, kad Klaipėdos miesto savivaldybės taryba, kaip pastato Liepų g. 7, Klaipėdoje, savininkas, priimtų sprendimą atlikti šio pastato rekonstrukciją, pritaikant jį administracinei veiklai vykdyti ir pavestų Klaipėdos miesto savivaldybės administracijai vykdyti rekonstrukcijos darbų užsakovo funkcijas.

**2. Projekto rengimo priežastys ir kuo remiantis parengtas sprendimo projektas.**

Pastatas Liepų g. 7, Klaipėdoje, nuosavybės teise priklauso Klaipėdos miesto savivaldybei. Vadovaujantis Klaipėdos miesto savivaldybės tarybos 2003-03-28 sprendimu Nr. 1-118 ir 2005-11-15 perdavimo ir priėmimo aktu, šis pastatas buvo perduotas Klaipėdos miesto savivaldybės Mažosios Lietuvos istorijos muziejui valdyti patikėjimo teise.

Pastatas Liepų g. 7 yra pritaikytas muziejaus veiklai vykdyti. Pastato pirmame aukšte yra muziejaus administracijos ir muziejininkų darbo kabinetai, II aukšte ir pusrūsije yra muziejaus eksponatų saugykla. Klaipėdos miesto savivaldybės administracija vykdo projektą „Palėpių ir sandėlio kapitalinis remontas“, kurio metu buvo kapitaliai suremontuotos ir pritaikytos veiklai palėpės pastate Didžioji Vandens g. 2, Klaipėdoje, bei pradėti muziejaus saugyklos pastato statybos darbai. Mažosios Lietuvos istorijos muziejaus administracija persikėlė iš patalpų Liepų g. 7 į naujai įrengtas patalpas Didžioji Vandens g. 2. Pastate Liepų g. 7 likusių muziejaus saugyklų iškraustymas priklausys nuo to kada bus baigti naujai statomo muziejaus saugyklos pastato statybos darbai. Statybos darbus planuojama baigti 2013 m. I pusmetį.

Mažosios Lietuvos istorijos muziejui pilnai išsikėlus iš pastato Liepų g. 7 ir jį perdavus savivaldybei, tikslinga atlikti šio pastato rekonstrukciją pritaikant jį administracinei veiklai vykdyti. Atlikus rekonstrukciją šį pastatą planuojama panaudoti Savivaldybės administracijos veiklai. Pastatas Liepų g. 11 nėra pritaikytas teikti vieno langelio paslaugas gyventojams, todėl atlikus pastato Liepų g. 7 rekonstrukciją šio pastato patalpas galima pritaikyti vieno langelio paslaugų teikimui. Taip Savivaldybės administracijos veikla būtų sukoncentruota vienoje vietoje.

Klaipėdos miesto savivaldybės tarybai pritarus būtų galima pradėti vykdyti nurodyto pastato rekonstrukcijos projektavimo ir rekonstrukcijos darbus. Planuojama darbų pradžia 2013 metų II pusmetis.

**3. Kokių rezultatų laukiama.**

Atlikus pastato rekonstrukciją į jį būtų galima perkelti dalį Klaipėdos miesto savivaldybės administracijos veiklos ir taip paslaugų teikimą sukoncentruoti vienoje vietoje.

**4. Sprendimo projekto rengimo metu gauti specialistų vertinimai.**

Statybos ir infrastruktūros plėtros skyriaus 2012-05-04 raštas Nr. VS-2292

**5. Lėšų poreikis sprendimo įgyvendinimui.**

Preliminari pastato rekonstrukcijos vertė 3 312 734 Lt. Finansavimo šaltinis Savivaldybės biudžeto lėšos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – rekonstruojamas Klaipėdos miesto savivaldybei priklausantis pastatas, į kurį galima perkelti dalį Klaipėdos miesto savivaldybės administracijos veiklos.

Teikiame svarstyti šį sprendimo projektą.

Turto skyriaus vedėja Genovaitė Paulikienė